Medzinárodná telekomunikačná únia

Medzinárodná telekomunikačná únia (International Telecommunication Union, ITU) so sídlom v Ženeve je najstaršia odborná organizácia pridružená k OSN.

Význam ITU postupne rástol s rozširujúcim sa sortimentom telekomunikačných služieb a sietí. V roku 1947 sa ITU po vzniku OSN stala jednou z jej špecializovaných agentúr. Formálne je ITU medzivládnou organizáciou. Každý suverénny štát, ktorý je členom OSN, môže byť i členom ITU. ITU má dnes unikátnu organizačnú štruktúru: generálny sekretár ITU je iba legislatívnym zástupcom organizácie, výkonnú moc majú riaditelia troch sektorov – rádiokomunikácií, telekomunikácií a rozvoja.

Sídlo únie je od roku 1948 v Ženeve, kam sa presťahovalo z Bernu.

História 
Vznikla v r. 1932 zlúčením Medzinárodnej telegrafnej únie (založenej v r. 1865) a Medzinárodnej rádiotelegrafnej únie (založenej v r. 1906) a datuje sa od vzniku staršej z pôvodných organizácií. ITU je celosvetovou medzivládnou organizáciou s takmer univerzálnou účasťou - v súčasnosti reprezentuje 193 členských štátov a vyše 700 členov sektorov z radov organizácií súkromného sektora a akademických inštitúcií.

Česko-Slovensko bolo členom ITU od r. 1929. SR sa stala členom ITU dňa 23. februára 1993. Odborným gestorom členstva SR v ITU a koordinátorom spolupráce telekomunikačného sektora SR s touto najvýznamnejšou celosvetovou telekomunikačnou organizáciou je MDV SR.

Činnosť 
Poslaním ITU je udržiavať a prehlbovať medzinárodnú spoluprácu vo všetkých oblastiach telekomunikácií a rádiokomunikácií, podporovať rozvoj zodpovedajúcich technických prostriedkov, dbať o účelné rozdeľovanie frekvenčného spektra a koordináciu jeho využívania a poskytovať technickú pomoc v oblasti telekomunikácií a rádiokomunikácií.

Základné úlohy ITU dnes 

 Udržiavať a rozširovať medzinárodnú spoluprácu s cieľom zlepšiť a racionálne využívať všetky druhy telekomunikácií.
 Podporovať vývoj technických prostriedkov a ich efektívnu prevádzku s cieľom zlepšiť kvalitu telekomunikačných služieb a sprístupniť ich širokej verejnosti.
 Koordinovať činnosť národných subjektov s cieľom zabezpečiť dodržiavanie spoločných (t. j. medzinárodných) dohôd a udržanie nevyhnutnej kompatibility.

Pre dosiahnutie týchto cieľov sa ITU angažuje v troch hlavných činnostiach:
 štandardizácii telekomunikácií,
 regulácii v oblasti telekomunikácií,
 rozvoji telekomunikácií.

Členenie 
ITU sa organizačne člení na tri sektory:
 sektor štandardizácie telekomunikácií (ITU-T), ktorého najvyšším celosvetovým zhromaždením je WTSA - Svetové telekomunikačné štandardizačné zhromaždenie, ktoré sa pravidelne schádza každé 4 roky,
 rádiokomunikačný sektor (ITU-R), ktorého najvyšším celosvetovým stretnutím je WRC - Svetová rádiokomunikačná konferencia, ktorá sa pravidelne koná raz za 2 až 3 roky,
 sektor rozvoja telekomunikácií (ITU-D), ktorého najvyššie celosvetové stretnutie WTDC - Svetová telekomunikačná rozvojová konferencia sa stretáva raz za 4 roky.

Prácu sektorov riadia úrady na čele s riaditeľmi
 Úrad štandardizácie telekomunikácií (TSB/ITU)
 Rádiokomunikačný úrad (RB/ITU)
 Úrad rozvoja telekomunikácií (DBT/ITU)

Externé odkazy 
 International Telecommunication Union

Zdroj 
 Predkladacia správa MDPT SR , úradný spis bez autorskej ochrany podľa § 7 ods. 3 písm. b) zákona č. 618/2003 Z. z.

Špecializované agentúry OSN
Telekomunikácie
Medzinárodné organizácie
Organizácie založené v 1865